1.SISSEJUHATUS

Euroopa Parlamendi ja nõukogu direktiiviga 2009/31/EÜ süsinikdioksiidi geoloogilise säilitamise kohta (edaspidi „süsinikdioksiidi kogumise ja säilitamise direktiiv“) on kehtestatud õigusraamistik süsinikdioksiidi (CO2) keskkonnaohutuks geoloogiliseks säilitamiseks. Direktiivi eesmärk on tagada, et ei esineks märkimisväärset CO2 lekkimise ega sellest põhjustatud tervisekahjustuste või keskkonnakahju tekkimise ohtu, ning hoida ära mis tahes kahjulikku mõju transpordivõrgule või säilituskohtade ohutusele.

Käesolev aruanne on süsinikdioksiidi kogumise ja säilitamise direktiivi rakendamise teine aruanne, mis hõlmab ajavahemikku 2013. aasta maist kuni 2016. aasta aprillini. Selles käsitletakse esimese rakendamisaruande järgseid edusamme. Süsinikdioksiidi kogumise ja säilitamise direktiivi läbivaatamise aruanne võeti vastu aastal 2015. Käesolev aruanne põhineb liikmesriikide esitatud aruannetel. Selle koostamiseks vajaliku aruande esitas õigeaegselt kakskümmend kuus liikmesriiki .

2.ÜLDISED EDUSAMMUD ÜLEVÕTMISEL

Kõik liikmesriigid on teavitanud komisjoni ülevõtmismeetmetest. Komisjon on seisukohal, et praeguseks on kuueteistkümne liikmesriigi õigusnormid kõnealuse direktiiviga täielikult vastavuses. Ülejäänud liikmesriikidega jätkub teabevahetus nende õigusnormide täielikuks kooskõlla viimiseks direktiivi nõuetega.

3.KONKREETSED RAKENDAMISPROBLEEMID LIIKMESRIIKIDES

3.1.Säilituskohtade valimine

Eelmise aruandeperioodiga võrreldes ei ole liikmesriigid üldjuhul määranud kindlaks ühtki uut piirkonda, mille seast võib või ei tohi valida säilituskohti. Üksnes Poola on määranud kindlaks ühe säilituspiirkonna. Viis Saksamaa liidumaad valmistavad ette otsuseid või on vastu võtnud õigusaktid, millega piiratakse CO2 maa-alust säilitamist, sealhulgas teadusuuringute eesmärgil, või keelustatakse see.

Liikmesriigid, kes kavatsevad lubada CO2 säilitamist oma territooriumil, peavad korraldama olemasoleva säilitusvõimsuse hindamise. Olemasoleva säilitusvõimsuse uus hindamine on juba tehtud või pooleli või kavas teha Bulgaarias, Itaalias, Kreekas, Madalmaades, Rootsis, Saksamaal, Ungaris ja Ühendkuningriigis.

Üksikasjalikum teave on esitatud käesoleva aruande lisas.

3.2.Uuringuloa ja säilitamisloa taotlused

Uuringuloa taotlusi on esitatud üksnes Hispaanias. Ühendkuningriigis on taotletud säilitamisluba ühe projekti – Peterheadi süsinikdioksiidi kogumise ja säilitamise projekti – puhul. Komisjon esitas arvamuse kõnealuse säilitamisloa kavandi kohta 2016. aasta jaanuaris . Itaalias hinnatakse praegu ühte säilitamisloa taotlust ja Madalmaades esitatakse projekti ROAD raames eeldatavalt taotlus maardla Q16-Maas kohta.

3.3.Süsinikdioksiidi kogumiseks ja säilitamiseks vajalike uuenduste teostatavus uute suurte põletusseadmete puhul

Süsinikdioksiidi kogumise ja säilitamise direktiivi kohaselt peab käitaja hindama loa taotlemisel süsinikdioksiidi kogumise, transpordi ja säilitamise tehnilist ja majanduslikku teostatavust. Positiivse hindamistulemuse korral tuleb käitise asukohas näha ette piisav ruum CO2 kogumise ja kokkusurumise seadmete jaoks.

Hindamisi on tehtud Belgias (üks), Hispaanias (viis), Poolas (kümme), Rumeenias (kuus), Saksamaal (viis), Sloveenias (üks) ja Tšehhi Vabariigis (üks). Hindamiste tulemusena leiti, et süsinikdioksiidi kogumine ja säilitamine ei ole majanduslikult teostatav. Mõne asjaomase elektrijaama puhul esineb täiendavaid probleeme – Belgias ja Eestis puuduvad sobivad säilituskohad ning mõnel juhul täheldatakse tehnilist ühildamatust elektrijaama paindliku käitamisega.

Ehkki kõnealuste hindamiste tulemused ei ole positiivsed, eraldatakse näiteks Eestis, Poolas, Saksamaal ja Tšehhi Vabariigis paljudes loa saanud elektrijaamades maad CO2 eraldamise ja kokkusurumise seadmete jaoks ning need jaamad on ehitatud nii, et hiljem saab neile jaama planeeringus suuri muudatusi tegemata lisada süsinikdioksiidi kogumise ja säilitamise võimaluse.

Ühendkuningriigi õigusaktides on mindud kõnealuse direktiivi nõuetest kaugemale: elektrijaama puhul antakse luba üksnes juhul, kui suudetakse tõendada, et jaam vastab kogu käitamisaja jooksul asjaomastele tehnilise ja majandusliku teostatavuse tingimustele. Ametiasutuste suunistest lähtuvalt on heaks kiidetud 14 elektrijaama load. Majandusaspektide hindamisest nähtub, et süsinikdioksiidi kogumiseks ja säilitamiseks vajalikud uuendused kavandatud elektrijaamades on süsinikdioksiidi sobiva hinna korral majanduslikult teostatavad.

3.4.Süsinikdioksiidi kogumise ja säilitamise direktiivi seisukohalt olulised teadusprojektid

Ehkki aruandeperioodil ei ole tehtud edusamme seoses süsinikdioksiidi kogumise ja säilitamise lahenduste tutvustamise ja turuletoomisega, toetavad mitu liikmesriiki – Belgia, Hispaania, Madalmaad, Malta, Leedu, Prantsusmaa, Saksamaa, Slovakkia, Tšehhi Vabariik, Ungari ja Ühendkuningriik – ning EL jätkuvalt või kavatsevad veelgi rohkem toetada teadustegevust CO2 maa-aluse säilitamise tehnoloogia ja sellekohase teabe edendamiseks. Mõni riik (nt Eesti, Madalmaad, Slovakkia ja Poola) on teatanud, et uurib CO2 maapõues säilitamise alternatiivina eri võimalusi CO2 kasutamiseks. Üksikasjalikum teave on esitatud lisas.